## Sanitat incorpora cinc professionals de psiquiatria en l’Hospital d’Elda i impulsa l’atenció hospitalària de la salut mental en l’ASI Alacant-Centre

*** El director general de Salut Mental i Addiccions, Bartolomé Pérez, ha mantingut una reunió amb l’equip directiu de l’ASI Alacant-Centre
* La nova Unitat de Neuroestimulació a Elda entrarà en funcionament l’any 2025 per a l’atenció de patologies greus
* Sanitat reforçarà l’atenció hospitalària en l’ASI Alacant-Centre, tant de pacients adults com infantojuvenils**

El director general de Salut Mental i Addiccions, Bartolomé Pérez, ha destacat durant la seua visita a l’Hospital d’Elda “la incorporació de 5 nous professionals de psiquiatria en este hospital, ja que tindrà un efecte molt positiu en la millora de l’assistència a la població”.

En este sentit, Bartolomé Pérez ha agraït la gestió duta a terme per part de la directiva del Departament de Salut per a aconseguir este increment de personal, “ja que el problema no radica en la falta de places estructurals, perquè encara hi ha dos places vacants, sinó a captar especialistes”, ha puntualitzat.

Durant la seua visita, el director general de Salut Mental i Addiccions ha mantingut una reunió amb l’equip directiu de l’ASI Alacant-Centre integrada pels departaments de salut Alacant-Hospital General, Elda i Alcoi. Així, tal com ha avançat Bartolomé Pérez després de la reunió, “està previst que entre en funcionament de manera immediata l’any 2025 la nova Unitat de Neuroestimulació a Elda, un compromís que vam adquirir i que prompte serà una realitat”.

Esta unitat assistencial suposarà una millora en l’atenció a patologies greus, com el trastorn obsessiu compulsiu greu o la depressió greu, amb la tecnologia més avançada. Fins ara, compta amb este tipus d’unitat l’Hospital La Fe i prompte estarà en marxa en l’Hospital Provincial de Castelló. A més, a Alacant també està previst que es dispose d’esta unitat assistencial.

**Atenció hospitalària a la salut mental**

Un dels objectius de la Conselleria de Sanitat és reforçar l’atenció hospitalària de la salut mental en l’ASI Alacant-Centre. Per a fer-ho, “en el Departament d’Alcoi estem elaborant un projecte de renovació d’hospitalització d’adults. A més, està previst dotar l’ASI Alacant-Centre d’una unitat d’hospitalització d’infància i adolescència nova”, ha manifestat Bartolomé Pérez.

En este sentit, segons ha explicat el director general, “amb la posada en marxa d’esta unitat incrementarem un 33 % l’atenció a la salut mental de la població infantojuvenil. A més, està previst que en 2025 entre en funcionament també la unitat prevista a Elx, la qual cosa suposarà un altre increment del 33 % en l’assistència a la població infantojuvenil”.

D’altra banda, la Conselleria està fent un important esforç a augmentar la dotació de recursos per a l’atenció a la salut mental i incrementar el nombre de professionals de psiquiatria i psicologia. De fet, “s’ha dut a terme el creixement de personal més espectacular que hi ha hagut en la història de la Generalitat Valenciana en matèria de salut mental en augmentar un 21,4 % la plantilla, gràcies a la creació de 200 llocs de treball, la qual cosa ha suposat una inversió de 12 milions d’euros”, ha assenyalat.

Fecha: 19/12/2024